মদন গাড়ি থেকে নামতেই শুরু হয় হুড়োহুড়ি। তৃণমূলের আইনজীবী-নেতা বৈশ্বানর চট্টোপাধ্যায়, আইনজীবী নীলাদ্রি ভট্টাচার্য, মদনের বড়ছেলে স্বরূপ, এস এস কে এম হাসপাতালের মদন-ঘনিষ্ঠ কয়েকজন কর্মী-সহ শ’খানেক অনুগামী পরিবৃত হয়ে মদন এগোন আদালতকক্ষের দিকে। সিবিআইয়ের হাতে গ্রেফতারের পর শেষবারের জন্য এই আদালত চত্বরে যখন মদন এসেছিলেন, তখন তাঁর গাড়ি ঘিরে আছড়ে পড়েছিল ভিড়। এদিন সেই দৃশ্য দূরে থাক, হাজির অনুগামীদের মধ্যে ততটা আবেগও কি ছিল? ভবানীপুরের এক তৃণমূলকর্মী যেমন বললেন, ‘‘বুঝতে পারছি না শেষপর্যন্ত কী হবে! ভাল লাগছে না।’’ অন্য এক অনুগামী অবশ্য আশাবাদী। তাঁর কথায়, ‘‘কিছুদিনের মধ্যে দাদা আবার জামিন পাবেন। আবার মন্ত্রী হবেন।’’